Margrethe Vestager (RV), 2000-03-21:
Jeg er glad for ved denne her lejlighed på regeringens vegne at kunne orientere Folketinget om vores planer for, hvordan sikkerhed og sundhed for elever og studerende og for børn i daginstitutioner i højere grad kan blive sat i fokus på skole- og daginstitutionsområderne i det daglige.
Planerne indebærer, at jeg her om kort tid i Tinget fremsætter et lovforslag, forslag til lov om elevers og studerendes undervisningsmiljø.
Jeg synes, det er sket med rette, for det er uhyre vigtigt, at vore børn og unge trives i deres daginstitutioner og på uddannelsesstederne.
Efter aftale med socialministeren og undertegnede nedsatte arbejdsministeren sidste forår en arbejdsgruppe om emnet.
Arbejdsgruppen bestod af repræsentanter fra Arbejdsministeriet, Undervisningsministereriet, Socialministeriet, Sundhedsministeriet, By- og Boligministeriet og Forskningsministeriet.
Arbejdsgruppen skulle som sin hovedopgave vurdere, om der var uløste problemer på området og i givet fald komme med forslag, der kunne rummes inden for de givne økonomiske rammer.
Den tværministerielle arbejdsgruppe afgav sin rapport i begyndelsen af januar i år.
I rapporten konstaterer arbejdsgruppen, ligesom den tidligere tværministerielle arbejdsgruppe havde konstateret i 1996, at børns, elevers og studerendes sikkerheds- og sundhedsmæssige forhold er ganske omfattende reguleret. Arbejdsgruppen fandt, at både offentligheden og i almindelighed de direkte berørte børn og unge, ansatte og måske ledelser i særdeleshed alt for ofte dog mangler viden om og kendskab til reglerne og deres nærmere indhold og funktion, både hvor der er specifikke regler, og hvor det er arbejdsmiljølovgivningens udvidede begreb, der bruges.
Arbejdsgruppen fandt det derfor vigtigt at pointere, at skoler og institutionsejere - det vil f.eks. sige kommuner, amtskommuner og selvejende institutioner - har det primære ansvar både generelt for at vedligeholde institutionerne og mere specifikt i forhold til de ansattes arbejdsmiljø, men også i forhold til elevernes, de studerendes og børnenes sikkerheds- og sundhedsmæssige vilkår på skolerne og i institutionerne.
Undervisningsministeriet har siden rapportens udsendelse i januar i samarbejde med Arbejdsministeriet og Socialministeriet arbejdet videre med et eventuelt lovgivningsinitiativ på området.
De overvejelser er de meget tæt ved at være færdige med, og jeg vil derfor bruge denne lejlighed til at skitsere hovedindholdet af det kommende lovforslag om elevers og studerendes undervisningsmiljø. Regeringen vil med lovforslaget synliggøre elevers og studerendes grundlæggende ret til et godt undervisningsmiljø, således at det bliver klart tilkendegivet, at miljøet på skoler og uddannelsesinstitutioner skal understøtte og fremme elevers og studerendes muligheder for udvikling og for at lære.
Et godt undervisningsmiljø vil, foruden det fysiske miljø, også omfatte uddannelsesstedets psykiske og æstetiske miljø.
Lovforslaget og tankerne bag det repræsenterer måske en noget andet tankegang end den, der har været fremherskende i noget af debatten, som meget ofte har været præget af ønsket om et begrebsapparat, om definitioner, som ikke kun er meget tæt knyttet til arbejdsmiljølovgivningen bredt forstået, men direkte knyttet til arbejdsmiljølovgivning og dermed også til arbejdsmiljøforholdene for ansatte lønmodtagere i private og offentlige virksomheder.
Det undervisningsmiljøbegreb, som introduceres med det planlagte lovforslag, er knyttet til nyudviklingen af læringsbegrebet, ændringerne i lærerrollen og kravene til undervisning på alle niveauer om inddragelse af elever og studerende i planlægning og evaluering.
Lovforslaget skal derfor også ses i sammenhæng med andre nyere initiativer, ikke mindst lovforslaget om det repræsentative demokrati i uddannelsessystemet, L 98, som jo er til behandling i Tinget for tiden. Det planlagte lovforslag indeholder ud over at slå retten til et ordentligt undervisningsmiljø fast 3 dele: For det første: Der oprettes et center, en statsinstitution med en brugerbestyrelse.
Centret skal samle og systematisere viden om regler og praksis af betydning for undervisningsmiljøet og rådgive elever, studerende, skoler og institutionsejere om brugen.
Centret skal også kunne påtage sig tilsvarende opgaver på daginstitutionsområdet.
Og det er regeringens målsætning, at det center kan blive et fælles forum for dialog om og udvikling af et godt undervisningsmiljø i Danmark. For det andet er det tanken, at lovforslaget skal indeholde regler om, at elever og studerende vælger miljørepræsentanter, der deltager i uddannelsesstedets sikkerheds- og sundhedsarbejde.
På den måde bliver elever og studerende samarbejdspartnere i forhold til ledelsen for så vidt angår sikkerhedsorganisationens arbejde på områder, hvor eleverne har interesser.
For det tredje er det planen, at den påtænkte lov skal stille krav til ledelsen af uddannelsesinstitutionerne om, at der udarbejdes en undervisningsmiljøvurdering svarende til den arbejdspladsvurdering, som arbejdsgiver skal sørge for bliver udarbejdet for de ansatte i henhold til arbejdsmiljøloven.
Miljørepræsentanterne skal inddrages i planlægningen, tilrettelæggelsen og gennemførelsen af opfølgningen på undervisningsmiljøvurderingen.
Elever og studerende kommer derved til at medvirke til ledelsens prioritering med hensyn til løsning af konstaterede problemer.
Lovinitiativet vil omhandle både rettigheder og pligter for børn og unge, idet eleverne og de studerende efter det påtænkte lovforslag skal medvirke til at tilvejebringe og opretholde et godt undervisningsmiljø i samarbejde med ledelsen.
Desuden skal det bidrage til, at de foranstaltninger, der træffes for at fremme et godt undervisningsmiljø, selvfølgelig skal virke efter deres hensigt.
Derfor er det også vigtigt at pointere, at elever og studerende bliver mere bevidste om, at der også fra deres side skal ydes en indsats, så der bliver en bedre forståelse for, hvad den enkelte kan og bør gøre for at medvirke til at fremme et godt undervisningsmiljø i bred forstand, herunder også f.eks. bekæmpe mobning.
Blandt øvrige initiativer, som forespørgslen jo her også handler om, kan jeg oplyse, at Arbejdstilsynet i år på programmet har sat som særligt indsatsområde en informationskampagne om indeklima på uddannelsesområdet og daginstitutionsområdet.
Der er bl.a. ved at blive udarbejdet informations- og inspirationsmateriale m.v. til kommunerne og daginstitutioner.
Det skal gerne bidrage til at mindske støjgenerne i daginstitutionerne og skolefritidsordningerne.
Jeg kan også nævne, at der i regeringens folkesundhedsprogram indgår elementer, som vil have betydning for indeklimaet og sundheden på hele området.
Afslutningsvis vil jeg derfor sige, at jeg mener, at det lovgivningsinitiativ, som vi nu tager, og regeringens øvrige initiativer, hvor jeg kort har nævnt nogle af dem her, vil gøre, at elevers og studerendes undervisningsmiljø bliver sat i fokus på en måde, som ikke tidligere er set.
Jeg mener også, at det er i overensstemmelse med hele vores uddannelsessyn og det naturlige engagement, som vi forventer fra elevers og studerendes side.
Hele tankegangen er derfor også at gøre det, som følger naturligt deraf, nemlig at give indsigt og indflydelse i de ting, som også gerne skulle være en del af et godt miljø for at lære noget, nemlig de fysiske rammer, det psykiske miljø og hele atmosfæren på udannelsesstedet både konkret og praktisk, men forhåbentlig som et delt ansvar mellem ledelse, medarbejdere, elever og studerende.
Jeg ser frem til en god debat i Tinget, ikke kun i dag, men også når lovforslaget fremsættes.
Forhandling